b'\n_START_ARTICLE_\nHMS Formidable (67)\n_START_SECTION_\nPalvelusk\xc3\xa4ytt\xc3\xb6\n_START_PARAGRAPH_\nLokakuussa 1940 alus oli merikoeajoilla ennen virallista palvelusk\xc3\xa4ytt\xc3\xb6\xc3\xb6n ottamissa. Se oli toinen lentotukialus, joka varustettiin jo valmistuessaan tyypin 279 ilmavalvontatutkalla. Palvelusk\xc3\xa4ytt\xc3\xb6\xc3\xb6n ottamisen j\xc3\xa4lkeen alus oli koulutusk\xc3\xa4yt\xc3\xb6ss\xc3\xa4 ja 24. marraskuuta suojaamassa Atlantin saattueita sek\xc3\xa4 etsim\xc3\xa4ss\xc3\xa4 Saksan laivaston kaappareita ja sukellusveneiden em\xc3\xa4aluksia Force C:ss\xc3\xa4 Freetownissa suojanaan risteilij\xc3\xa4 HMS Norfolk._NEWLINE_Joulukuussa alus etsi Saksan laivaston raskasta risteilij\xc3\xa4\xc3\xa4 Admiral Scheeri\xc3\xa4.\n_START_SECTION_\nV\xc3\xa4limeri, Atlantti ja Intian valtameri\n_START_PARAGRAPH_\nHMS Formidable siirrettiin tammikuussa V\xc3\xa4limeren laivastoon korvaamaan ilmahy\xc3\xb6kk\xc3\xa4yksess\xc3\xa4 vaurioitunut HMS Illustrious. Alus aloitti matkan Hyv\xc3\xa4ntoivonniemen kautta Aleksandriaan. Se oli helmikuussa It\xc3\xa4-Intian laivaston mukana tukemassa Somalimaassa k\xc3\xa4ytyj\xc3\xa4 taisteluita. Aluksen lentokoneet laskivat miinoja Mogadishun edustalle operaatio Breachiss\xc3\xa4. Vapauduttuaan operaatiosta alus jatkoi matkaansa Suezin kanavalle, joka oli suljettu miinavaaran vuoksi. Miinanraivaajien varmistettua turvallisuuden alus l\xc3\xa4p\xc3\xa4isi kanavan ja se liittyi V\xc3\xa4limeren laivastoon 10. maaliskuuta._NEWLINE_Alus l\xc3\xa4hti 20. maaliskuuta merelle osastossa, jonka muut alukset olivat taistelulaivat HMS Barham, HMS Valiant ja HMS Warspite sek\xc3\xa4 risteilij\xc3\xa4t HMS Gloucester ja HMS York suojueineen. Osaston teht\xc3\xa4v\xc3\xa4n\xc3\xa4 oli operaatiossa MC9 suojata Maltalle matkannutta t\xc3\xa4ydennyssaattuetta MW6. Alus valmistautui 27. maaliskuuta torjumaan Italian laivaston yhdess\xc3\xa4 taistelulaivojen kanssa. Seuranneessa Matapanin taistelussa aluksen lentokoneet tekiv\xc3\xa4t 28. maaliskuuta onnistuneen torpedohy\xc3\xb6kk\xc3\xa4yksen Italian laivaston risteilij\xc3\xb6it\xc3\xa4 vastaan. Seuraavana p\xc3\xa4iv\xc3\xa4n\xc3\xa4 alus aloitti osaston mukana paluumatkan Aleksandriaan._NEWLINE_Huhtikuussa alus suojasi Maltalta saapunutta saattuetta ME7. Se suojasi 21. huhtikuuta operaatio MD2:ssa Tripolia tulittaneita pinta-aluksia. Alus muodosti suojausosastonsa kanssa Force C:n, jonka muut alukset olivat risteilij\xc3\xa4t HMS Orion, HMAS Perth ja HMS Ajax sek\xc3\xa4 nelj\xc3\xa4 h\xc3\xa4vitt\xc3\xa4j\xc3\xa4\xc3\xa4. Operaatiossa aluksen lentokoneet valaisivat maalialueen pudottamalla valaisupommeja. Paluumatkalla aluksen lentokoneet ampuivat alas kaksi Saksan ilmavoimien Junkers Ju 88 -torpedopommittajaa._NEWLINE_Alus oli 10. toukokuuta laivaston mukana suojaamassa Aleksandriasta Maltalle matkaavaa saattuetta MW7 sek\xc3\xa4 Sisilian salmen l\xc3\xa4pi saapuvaa operaatio Tigerin saattuetta. Aluksen l\xc3\xa4ht\xc3\xb6 Kreetan evakuoinnin suojaksi viiv\xc3\xa4styi h\xc3\xa4vitt\xc3\xa4j\xc3\xa4lentokoneiden vajaukseen ja se p\xc3\xa4\xc3\xa4si l\xc3\xa4htem\xc3\xa4\xc3\xa4n vasta 20. toukokuuta. Alus joutui 26. toukokuuta ilmahy\xc3\xb6kk\xc3\xa4ykseen yritt\xc3\xa4ess\xc3\xa4\xc3\xa4n iske\xc3\xa4 koneineen Scarpanton lentokent\xc3\xa4lle. Kaksi 1\xc2\xa0000 kilon lentopommia, jotka osuivat X-torniin ja lentokannelle, aiheuttivat pahoja vaurioita._NEWLINE_Alus purjehti Hyv\xc3\xa4ntoivonniemen reitti\xc3\xa4 Yhdysvaltoihin Norfolkin laivastontelakalle. Vaurioiden korjaamisen aikana aluksen tutkavarustuksen t\xc3\xa4ydent\xc3\xa4mist\xc3\xa4 varten tehtiin valmisteluja ja sen lentokoneet vaihdettiin Vought F4U Corsair ja Hellcat-koneisiin. Alus aloitti joulukuussa koeajot, joiden p\xc3\xa4\xc3\xa4tytty\xc3\xa4 se liittyi Britteinsaarille l\xc3\xa4htev\xc3\xa4\xc3\xa4n saattueeseen yhdess\xc3\xa4 HMS Illustriousin kanssa. Lentotukialukset kolaroivat 12. joulukuuta._NEWLINE_Tammikuussa 1942 alus saapui kotimaahan, jossa se valmistautui palvelukseen it\xc3\xa4isess\xc3\xa4 laivastossa. Aluksen tyypin 279 tutka korvattiin tyypin 281 tutkalla ja sille asennettiin kaksi tyypin 265 tulenjohtotutkaa ilmatorjunnan tehostamiseksi. Asennusten j\xc3\xa4lkeen alus oli koeajoissa ja koulutettavana tutkaj\xc3\xa4rjestelmien k\xc3\xa4ytt\xc3\xb6\xc3\xb6nottamiseksi._NEWLINE_Alus l\xc3\xa4hti 15. helmikuuta Intian valtamerelle suojaten samalla Hyv\xc3\xa4ntoivonniemen kautta L\xc3\xa4hi-it\xc3\xa4\xc3\xa4n matkannutta miehist\xc3\xb6nkuljetussaattuetta. Se l\xc3\xa4hti 2. maaliskuuta Freetownista saapuen 10. maaliskuuta Kapkaupunkiin. Alus liittyi 26. maaliskuuta It\xc3\xa4iseen laivastoon, mutta sen lentomiehist\xc3\xb6jen koulutustaso ei ollut operatiiviseen toimintaan soveltuva._NEWLINE_Alus muodosti 31. maaliskuuta HMS Warspiten, HMS Indomitablen, HMS Cornwallin, HMS Emeraldin ja HMS Enterprisen kanssa Force A:n, jonka teht\xc3\xa4v\xc3\xa4n\xc3\xa4 oli etsi\xc3\xa4 keisarillisen Japanin laivaston Ceylonille matkaava laivasto. Aluksen potkurit vaurioituivat ja se joutui lopettamaan etsinn\xc3\xa4n. Huhtikuussa alus oli Bombayssa telakalla korjattavana, mink\xc3\xa4 valmistuttua se l\xc3\xa4hti 23. huhtikuuta Mombasaan liitty\xc3\xa4kseen laivastoon._NEWLINE_Alus oli 5. toukokuuta Madagascarin koillispuolella est\xc3\xa4\xc3\xa4kseen japanilaisten ilmahy\xc3\xb6kk\xc3\xa4ykset operaatio Ironcladin maihinnousujoukkoja vastaan. Aluksen ollessa matkalla Seychelleille tankattavaksi tutkalla havaittiin lentokone, jolloin alukselta noussut Martlet h\xc3\xa4vitt\xc3\xa4j\xc3\xa4 ampui alas japanilaisen HK6 merilentokoneen. Alus piti 10. toukokuuta alkaen tukikohtanaan Kilindini\xc3\xa4 suojaten saattueita sek\xc3\xa4 tehden sy\xc3\xb6ksyj\xc3\xa4 Intian valtamerelle. Alus osallistui 29. toukokuuta laivastoharjoitukseen._NEWLINE_Elokuussa aluksen lentokoneet ampuivat alas japanilaisen lentoveneen. Alus sai m\xc3\xa4\xc3\xa4r\xc3\xa4yksen siirty\xc3\xa4 24. elokuuta V\xc3\xa4limerelle korvaamaan HMS Indomitable ja se aloitti matkan Britteinsaarille. Syyskuussa alukselle siirrettiin Seafire h\xc3\xa4vitt\xc3\xa4ji\xc3\xa4 ennen l\xc3\xa4ht\xc3\xb6\xc3\xa4 V\xc3\xa4limerelle. Se l\xc3\xa4hti 30. lokakuuta Gibraltarille suojatakseen Pohjois-Afrikan maihinnousua operaatio Torchia._NEWLINE_ _NEWLINE_Marraskuun alussa Gibraltarille saavuttuaan alus muodosti HMS Victoriousin ja HMS Furiousin kanssa Force H:n. Se oli 8. marraskuuta 30 merimailia Algerista pohjoiseen suojaamassa lentokoneineen maihinnousua. Aluksen lentokoneet tuhosivat 13. marraskuuta rannikkopatterin Cape Matifulla ja 820 laivueen lentokone upotti Saksan laivaston sukellusveneen U331 Algerin lounaispuolella. Joulukuussa alus oli l\xc3\xa4ntisell\xc3\xa4 V\xc3\xa4limerell\xc3\xa4 tukemassa maajoukkojen operaatioita sek\xc3\xa4 suojaamassa alueella matkanneita saattueita._NEWLINE_Maaliskuussa 1943 aluksen tukikohdaksi vaihtui Alger teht\xc3\xa4vien keskittyess\xc3\xa4 akselivaltojen saattueiden h\xc3\xa4irint\xc3\xa4\xc3\xa4n. Alus siirrettiin 5. huhtikuuta Aleksandriaan suojaamaan it\xc3\xa4isen V\xc3\xa4limeren saattueita._NEWLINE_Hein\xc3\xa4kuussa alus osallistui harhautushy\xc3\xb6kk\xc3\xa4ykseen Kreetan pohjoispuoella sek\xc3\xa4 suojasi saattueita keskisell\xc3\xa4 V\xc3\xa4limerell\xc3\xa4 valmistauduttaessa maihinnousuun. Alus l\xc3\xa4hti 7. hein\xc3\xa4kuuta  Maltalta HMS Valiantin ja HMS Warspiten. Alusten suojana olivat risteilij\xc3\xa4t HMS Aurora ja HMS Penelope sek\xc3\xa4 kuusi h\xc3\xa4vitt\xc3\xa4j\xc3\xa4\xc3\xa4. Osasto oli Tyrrhenanmerell\xc3\xa4 suojatakseen Aleksandriasta saapuvia joukkojenkuljetussaattueita. Seuraavana p\xc3\xa4iv\xc3\xa4n\xc3\xa4 osasto joutui ilmahy\xc3\xb6kk\xc3\xa4ykseen. Osasto liittyi 9. hein\xc3\xa4kuuta Syrtinlahdella osastoon, jonka muodostivat HMS Nelson, HMS Rodney ja HMS Indomitable suojueineen. Osaston teht\xc3\xa4v\xc3\xa4n\xc3\xa4 oli suojata Operaatio Huskya eli Sisilian maihinnousua est\xc3\xa4m\xc3\xa4ll\xc3\xa4 Italian laivaston mahdollinen hy\xc3\xb6kk\xc3\xa4ys. Lentotukialusten lentokoneet suojasivat 10.-14. hein\xc3\xa4kuuta sillanp\xc3\xa4it\xc3\xa4 ja niit\xc3\xa4 huoltavia aluksia. Osasto joutui 15. hein\xc3\xa4kuuta Italian ilmavoimien torpedopommittajien maaliksi, jolloin HMS Indomitableen osui._NEWLINE_Elokuusta alkaen alus piti Maltaa tukikohtanaan suojaten edelleen Sisiliaan matkanneita t\xc3\xa4ydennys- ja huoltosaattueita. Alus liittyi 8. syyskuuta Salernon maihinnousua varten koottuun suojausosastoon. Lokakuussa alus tuki taistelutoimia Italian rannikon edustalta, kunnes se vapautettiin V\xc3\xa4limeren operaatiosta ja alus aloitti kotimatkan.\n_START_SECTION_\nPohjoinen j\xc3\xa4\xc3\xa4meri\n_START_PARAGRAPH_\nAurinkoiselta V\xc3\xa4limerelt\xc3\xa4 HMS Formidable siirrettiin Pohjoiselle j\xc3\xa4\xc3\xa4merelle antamaan suojaa Murmanskiin meneville saattueille Kotilaivastoon liitettyn\xc3\xa4. Alus suojasi 2. marraskuuta Murmanskista palaavaa saattuetta RA54._NEWLINE_Helmikuusta 1944 alkaen alus oli telakalla huollettavana, jolloin sen tutkavarustus modernisoitiin asentamalla tyyppien 281B ja 79B tutkat tehostamaan ilmatorjuntaa ja tyypin 277 merivalvontatutka. Alus oli toukokuussa huollon j\xc3\xa4lkeisiss\xc3\xa4 koeajoissa ja kes\xc3\xa4kuussa alukselle siirrettiin lentolaivueet valmistauduttaessa operatiivisiin teht\xc3\xa4viin._NEWLINE_Alus jatkoi palvelustaan Kotilaivastossa ja sen kotitukikohtana oli Scapa Flow. Aluksen Swordfish-koneet osallistuivat tuloksettomaan hy\xc3\xb6kk\xc3\xa4ykseen Pohjois-Norjassa Altavuonossa tukikohtaansa pit\xc3\xa4v\xc3\xa4\xc3\xa4 Tirpitzi\xc3\xa4 vastaan 17. hein\xc3\xa4kuuta 1944 (Operaatio Mascot). Aluksen koneet uudistivat hy\xc3\xb6kk\xc3\xa4yksen 22. elokuuta operaatio Goodwoodissa, mutta isku j\xc3\xa4i tuloksettomaksi huonon s\xc3\xa4\xc3\xa4n vuoksi. Isku uudistettiin 24. elokuuta, jolloin ilmoitettiin kahden pommin osuneen maaliin. Aluksen lentokoneet tekiv\xc3\xa4t viel\xc3\xa4 29. elokuuta tuloksettoman yrityksen._NEWLINE_Syyskuussa alus m\xc3\xa4\xc3\xa4r\xc3\xa4ttiin huollon j\xc3\xa4lkeen brittil\xc3\xa4iseen Tyynenmeren laivastoon ja lokakuussa alus otettiin Gibraltarilla telakalle, miss\xc3\xa4 aloitettiin koneremontti.\n_START_SECTION_\nTyyni valtameri\n_START_PARAGRAPH_\nTammikuussa 1945 alus aloitti huollon j\xc3\xa4lkeiset koeajot ja helmikuussa se aloitti matkan Tyynellemerelle liitty\xc3\xa4kseen Yhdysvaltain 5. laivastoon. Alus saapui 10. maaliskuuta Sydneyyn, mist\xc3\xa4 se jatkoi edelleen Manukseen liitty\xc3\xa4kseen brittil\xc3\xa4iseen Tyynenmeren laivastoon._NEWLINE_Alus saapui 4. huhtikuuta Leytelle liittyen Task Force 57:\xc3\xa4\xc3\xa4n ja valmistautuen ilmaoperaatioihin. Alus liittyi 14. huhtikuuta Task Group 57.2:een, jonka alukset olivat HMS Indomitable, HMS Victorious, HMS Illustrious ja HMS Indefatigable. Osastossa HMS Formidable korvasi HMS Illustriousin, joka oli l\xc3\xa4hti huollettavaksi._NEWLINE_Alus osallistui ryhm\xc3\xa4n mukana osaa japanilaisten hallussa olevien lentokenttien neutralisointiin Sakishima Guntossa Yhdysvaltain joukkojen aloittaessa maihinnousun Okinawalle. Ilmaoperaatioiden aikana ryhm\xc3\xa4 joutui Baka-koneilla tehdyn itsemurhaiskun kohteeksi. Alus poistui 20. huhtikuuta ryhm\xc3\xa4n mukana operaatioalueelta ja se saapui 23. huhtikuuta Leytelle San Pedron redille._NEWLINE_Alus l\xc3\xa4hti 1. toukokuuta ryhm\xc3\xa4n mukana Sakishima Gunton operaatioalueelle, miss\xc3\xa4 lentotoiminta aloitettiin 4. toukokuuta. Aluksen lentokoneet suojasivat raskaita pinta-aluksia ja ne toimivat tykist\xc3\xb6ntulenjohtajina lentokentt\xc3\xa4\xc3\xa4 ammuttaessa._NEWLINE_Aluksen kanteen osui viel\xc3\xa4 samana p\xc3\xa4iv\xc3\xa4n\xc3\xa4 kamikaze, jonka pommin r\xc3\xa4j\xc3\xa4ht\xc3\xa4ess\xc3\xa4 yksitoista lentokonetta tuhoutui ja kattilahuoneen vauriot laskivat nopeuden 18 solmuun. Miehist\xc3\xb6st\xc3\xa4 sai surmansa kolme ja 47 haavoittui. Seuraavana p\xc3\xa4iv\xc3\xa4n\xc3\xa4 kattilahuoneen vikoja saatiin korjattua siten, ett\xc3\xa4 maksiminopeus palautui._NEWLINE_Toinen kamikaze osui alukseen 9. toukokuuta, ja repi kanteen ammottavan aukon ja surmasi yhden miehist\xc3\xb6nj\xc3\xa4senen haavoittaen lis\xc3\xa4ksi muutamia, mutta aiheutti ainoastaan muutaman tunnin poissaolon lentotoiminnasta. Aluksen kannella tuhoutui pommin r\xc3\xa4j\xc3\xa4ht\xc3\xa4ess\xc3\xa4 kuusi Corsairia ja yksi Avenger, joiden lis\xc3\xa4ksi kaksi Corsairia vaurioitui. Syttyneiss\xc3\xa4 tulipaloissa ja sammutuksessa vaurioitui viel\xc3\xa4 nelj\xc3\xa4 Avengeria ja kahdeksan Corsairia. Kuninkaallisen laivaston panssarikantiset lentotukialukset selvisiv\xc3\xa4t kamikaze-iskuista selv\xc3\xa4sti pienemmin tappioin kuin amerikkalaiset puukantiset alukset._NEWLINE_Aluksen hangaarikannella syttyi 18. toukokuuta tulipalo Corsair-koneen aseiden lauettua tankattaessa. Kolmekymment\xc3\xa4 lentokonetta tuhoutui t\xc3\xa4ysin tai tuli k\xc3\xa4ytt\xc3\xb6kelvottomaksi. Seuraavana p\xc3\xa4iv\xc3\xa4n\xc3\xa4 alus jatkoi lentotoimintaa, mutta lentokapasiteetti oli hyvin rajallinen. Alus poistui 22. toukokuuta operaatioalueelta ryhm\xc3\xa4n mukana Manukseen operaation p\xc3\xa4\xc3\xa4tytty\xc3\xa4. Kes\xc3\xa4kuussa tilap\xc3\xa4iskorjausten valmistuttua Manuksessa alus l\xc3\xa4hti Sydneyyn huollettavaksi._NEWLINE_Alus palasi hein\xc3\xa4kuussa Yhdysvaltain 3. laivaston Task Force 37:\xc3\xa4\xc3\xa4n, jonka muut lentotukialukset olivat HMS Implacable ja HMS Victorious. Alus l\xc3\xa4hti 6. hein\xc3\xa4kuuta ryhm\xc3\xa4n mukana operaatioalueelle ja se liittyi 16. hein\xc3\xa4kuuta 3. laivastoon valmisteltaessa hy\xc3\xb6kk\xc3\xa4yst\xc3\xa4 Tokioon ja Jokohamaan. Seuraavana p\xc3\xa4iv\xc3\xa4n\xc3\xa4 ryhm\xc3\xa4n lentokoneet tekiv\xc3\xa4t brittien ensimm\xc3\xa4isen ilmahy\xc3\xb6kk\xc3\xa4yksen Japanin p\xc3\xa4\xc3\xa4saarille sek\xc3\xa4 suojasivat TF 37:n muita aluksia._NEWLINE_Aluksen lentokoneet pudottivat 25. hein\xc3\xa4kuuta kolme Aichi torpedopommittajaa sek\xc3\xa4 vaurioittivat nelj\xc3\xa4tt\xc3\xa4. Aluksen lentokoneet hy\xc3\xb6kk\xc3\xa4siv\xc3\xa4t 9. elokuuta ryhm\xc3\xa4n muiden alusten koneiden kanssa Honshun pohjoisosien ja Hokkaidon lentokentille ja meriliikennett\xc3\xa4 vastaan. Seuraavana p\xc3\xa4iv\xc3\xa4n\xc3\xa4 ilmaoperaatioita jatkettiin. Alus palasi 12. elokuuta brittil\xc3\xa4isen Tyynenmeren laivaston mukana Manukseen tankattavaksi.\n_START_SECTION_\nSodan j\xc3\xa4lkeen\n_START_PARAGRAPH_\nHMS Formidable ei osallistunut Japanin antautumisseremonioihin Tokionlahdella. Se siirrettiin kuljettamaan vapautuneita sotavankeja Sydneyyn sek\xc3\xa4 palauttamaan Kauko-Id\xc3\xa4ss\xc3\xa4 olleita joukkoja kotiin. Alus kuljetti l\xc3\xa4hes 14\xc2\xa0000 matkustajaa ja se matkasi yli 100\xc2\xa0000 merimailia. Se palasi helmikuussa 1946 Britteinsaarille, miss\xc3\xa4 se poistettiin palveluksesta 26. hein\xc3\xa4kuuta. Alus sijoitettiin 1947 reserviin, miss\xc3\xa4 se oli seuraavat nelj\xc3\xa4 vuotta ilman huoltoa._NEWLINE_Reserviss\xc3\xa4 ollessa aluksen rungon kunnon heikentyminen esti suunnitellun modernisoinnin. Alus sijoitettiin poistolistalle 1950 ja se myytiin romutettavaksi BISCOlle. Aluksen hylky saapui hinattuna T. W. Wardille Inverkeithingiin romutettavaksi 12. toukokuuta 1953.'